เหมราชฯเท 1.2พันล้านซื้อบริษัทถูก
เหมราชพัฒนาที่ดินทุ่ม 1,211 ล้าน ซื้อบริษัทที่ดินระยองได้ที่ถึง 2,000 ไร่
27 ธ.ค. 2555

เหมราชพัฒนาที่ดินทุ่ม 1,211 ล้าน ซื้อบริษัทที่ดินระยองได้ที่ถึง 2,000 ไร่
น.ส.ปัทมา หอรุ่งเรือง รองกรรมการผู้จัดการ บริษัท เหมราชพัฒนาที่ดิน (HEMRAJ) แจ้งตลาดหลักทรัพย์แห่งประเทศไทย ว่า บริษัท เหมราชระยอง ที่ดิน อุตสาหกรรมบริษัทย่อยของบริษัทได้เข้าซื้อหุ้นทั้งหมดของบริษัท ระยอง 2012 ที่มีที่ดินใน จ.ระยอง กว่า 2,000 ไร่ เพื่อใช้ที่ดินในการดำเนินธุรกิจของบริษัท โดยใช้เงินลงทุน1,211 ล้านบาท
ราคาที่เข้าซื้อนั้นกำหนดจากมูลค่าทรัพย์สินสุทธิที่แท้จริง โดยมูลค่าหลักของทรัพย์สินคือที่ดินดังกล่าว บริษัท ระยอง 2012 มีทุนจดทะเบียน 1,090 ล้านบาท ไม่เข้าข่ายเป็นการทำรายการที่เกี่ยวโยงกัน
ล่าสุด งวด 9 เดือนแรกปีนี้ HEMRAJ ขายที่ดินไปแล้ว 1,952 ไร่หรือ 85% เทียบเป้าหมายทั้งปีที่ตั้งไว้ 2,300 ไร่ ที่ผู้บริหารมั่นใจว่าจะสามารถขายได้ตามเป้า เพราะยังมีลูกค้ารอเซ็นสัญญาช่วงปลายปีนี้ถึงต้นปีหน้าอีก 600-700 ไร่
ด้านงานในมือที่รอรับรู้รายได้สิ้นไตรมาส 3 ปี 2555 คิดเป็น 3,510 ไร่ ส่วนใหญ่รับรู้รายได้ในไตรมาส 4 ปี 2555-2556 ทำให้แนวโน้มกำไรยังมีทิศทางเติบโต 
บริษัทมีกำไรงวด 9 เดือนแรกปีนี้ 1,580 ล้านบาท หรือ 72% ของประมาณการทั้งปีของบริษัทหลักทรัพย์ (บล.) เอเซีย พลัส ดังนั้น บล.เอเซีย พลัส จึงคงประมาณการกำไรทั้งปี 2555 และ 2556 ว่าจะเห็นการเติบโตสูง และให้ราคาที่เหมาะสมปี 2556 ที่ 3.74 บาท และแนะนำให้ซื้อ
ราคาหุ้น HEMRAJ วานนี้ทรงตัวเช่นเดียวกับดัชนีตลาดหุ้นไทยโดยปิดที่ 3.08 บาทปรับตัวเพิ่มขึ้น0.02 บาทหรือเพิ่มขึ้น 0.65%